
PRØVEEKSAMEN 

4. AVDELING MASTER

VÅR 2006

Fredag 7. april 2006 kl. 9.00-17.00

En sommerkveld i Lillevik var det fest på samfunnshuset. Det var mange til stede, deriblant Peder Ås og hans venninne Marte Kirkerud. Både Peder og Marte drakk alkohol på festen, og begge ble beruset.
Peder begynte etter hvert å bli lei og trøtt, og hadde lyst til å dra hjem. Han tok fram bilnøklene sine, og sa til Marte at nå kjørte han hjem. Marte prøvde å overtale ham til å bli, og sa at han ikke fikk lov til å kjøre hjem siden han hadde drukket. Men Peder lot seg ikke overtale, og gikk mot bilen sin med nøklene i hånden. Marte så at han sjanglet litt på vei mot bilen, og tenkte at hun måtte stoppe ham fra å kjøre. Hun var på dette tidspunktet også mektig irritert på Peder, siden det langt fra var første gang han ville kjøre hjem fra fest i beruset tilstand.
Akkurat da Peder hadde satt seg inn i bilen og fått stukket nøkkelen inn i tenningslåsen, slo Marte Peder i hodet med en tom ølflaske. Flasken ble ikke knust. Peder ble slått i svime av slaget, men våknet av seg selv igjen etter 10-15 sekunder. Peder klagde også på sterke hodesmerter, men slaget hadde ikke medført noe kutt i hodet.
Andre deltakere på festen hadde fått med seg hva som skjedde, og hadde kontaktet politiet. Da politibetjent Eva Rud kom til stedet, tok Marte selv kontakt med henne for å forklare hva som hadde skjedd. Marte fortalte da at hun hadde slått til Peder med flaska både for å hindre ham i å kjøre, men også fordi hun var sint på ham for at han alltid fant på dumme ting i fylla. Eva Rud stilte ikke videre spørsmål rundt dette, men noterte ned det Marte sa.
Peder ble tatt med til legevakten for nærmere undersøkelse. I denne forbindelse ble det også tatt en blodprøve med tanke på promille. Prøven viste at Peder hadde en alkoholkonsentrasjon i blodet på 1.6 ‰. Undersøkelsen viste ikke andre skader på Peder enn en stor kul i hodet. Peder hadde sterk hodepine i 2-3 dager etter hendelsen, men han ble ikke sykemeldt. Noen dager etter hendelsen ble Peder avhørt av politiet. Han forklarte seg da om de faktiske forhold i overensstemmelse med det som fremgår av faktum ovenfor, men erkjente ikke straffeskyld.
Politiadvokat Kurt Karlsen reiste etter dette slik tiltale mot Peder Ås:

Overtredelse av vtrl. § 31, jf. § 22 1. ledd

Grunnlag er følgende forhold:

Lørdag 2. juli 2005, i Lillevik, forsøkte han å føre en personbil med registreringsnummer XX 11111, til tross for at han var påvirket av alkohol. 

Mot Marte Kirkerud reiste Karlsen følgende tiltale:

Overtredelse av strl. § 229, 1. straffalternativ

Grunnlag er følgende forhold:

Lørdag 2. juli, i Lillevik, slo hun Peder Ås i hodet med en tom ølflaske. Fornærmede besvimte som følge av slaget, og ble påført en kul i bakhodet, samt hodepine i 2-3 dager.

Peder og Martes saker ble forent til samme behandling i Lillevik tingrett. Marte møtte til hovedforhandlingen, men det gjorde ikke Peder. Innkalling til hovedforhandling var lovlig forkynt for ham, og forsvareren visste ikke hvorfor Peder ikke møtte opp. Peders forsvarer anførte da at saken ikke kunne fremmes i Peders fravær. Denne anførselen ble ikke fulgt opp av retten, og hovedforhandlingen ble avviklet selv om Peder ikke var tilstede.
Peders forsvarer hevdet at Peder ikke kunne straffes for promillekjøring når han ikke hadde startet bilen engang. Uansett måtte det regnes som en straffriende tilbaketreden når han ble slått i svime før han fikk startet bilen.

Martes forsvarer anførte for sin klient at verken de objektive eller subjektive vilkår for å straffe Marte for legemsbeskadigelse var oppfylt.

Marte forklarte seg under hovedforhandlingen, og forklarte nå at hun kun hadde slått til Peder for å hindre ham i å kjøre i påvirket tilstand.

Påtalemyndigheten ønsket i denne forbindelse å føre politibetjent Eva Rud som vitne for å forklare seg om det Marte hadde fortalt da Rud ankom stedet. Martes forsvarer motsatte seg dette og henviste til at dette ville være i strid med både norsk straffeprosess og menneskerettighetene, siden Kirkerud ikke hadde blitt opplyst om sin rett til å nekte å forklare seg. Uansett ville ikke det Marte hadde fortalt Eva Rud på stedet få noe å si for den strafferettslige bedømmelsen av Martes handling.
Under hovedforhandlingen ble det fra rettens side reist spørsmål om ikke strl. § 232 også fikk anvendelse hvis retten skulle komme til at vilkårene for å straffe Marte var oppfylt. Politiadvokat Karlsen sa til dette at det var en glipp at § 232 ikke var tatt med i tiltalen mot Marte da denne ble reist, men at nå var det for sent. Etter Karlsens mening var ikke de prosessuelle vilkårene for at tiltalen kunne utvides på dette tidspunkt oppfylt, og retten kunne heller ikke dømme Marte for overtredelse av en bestemmelse som hun ikke var tiltalt for. 
Martes forsvarer tilføyde at uansett kunne ikke § 232 anvendes, da en liten flaske ikke under noen omstendigheter kunne sies å være et farlig redskap.

Om dette skrives en betenkning hvor både prinsipale og subsidiære rettsspørsmål drøftes og avgjøres.
Tromsø, 7. april 2006

